《长平戈头》
明代·刘璟

君不见马服君，一朝东向朝三军。黄金市买好田地，心豪气溢雄如神。

四十万人竟菹醢，残坑今有戈头在。龙鳞蛇文土花剥，锋利犹堪解盘错。

想当前辈争北山，尔戈曾得挥其间，解围却敌如等閒。

功成为龙，事偾为鱼，只在将军心卷舒。一人自智，万人钳口，群策驱驰竟何有。

智谋完士牛随后，呜呼尔戈更入何人手。

作者简介：（?—1402）明浙江青田人，字仲璟。刘基子。洪武二十三年拜閤门使，奏事有阙遗者，多所纠正。谷王就封，擢左长史。靖难兵起，随谷王归京师，受命参李景隆军事，兵败，归里。成祖即位，召之，托病不赴，遂被逮至京，下狱自经死。福王时谥刚节。博学知兵，尤深禅学。有《易斋集》、《无隐集》。